Predkladacia  správa

Ministerstvo financií SR sa rozhodlo využiť výhodné podmienky na zahraničných kapitálových trhoch pre vydanie slovenských štátnych dlhopisov na zahraničných finančných trhoch. V súlade so Stratégiou riadenia dlhu do roku 2006, schválenou vládou Slovenskej republiky uznesením č. 1041 dňa 5. 11. 2003, vzhľadom na vstup SR do ERM 2 a blížiaci sa vstup SR do EMU, je veľmi pravdepodobné, že SR bude každý rok vydávať štátny dlhopis SR denominovaný v EUR. V snahe znížiť náklady v jednorazových poplatkoch, nevyhnutných vedľajších výdavkoch súvisiacich s emisiami, získať časový priestor ako aj flexibilitu pri vydávaní štátnych dlhopisov  SR denominovaného v EUR, sa Ministerstvo financií SR rozhodlo, v rámci emisie v roku 2006, pripraviť namiesto jednorazovej dokumentácie tzv. „stálu dokumentáciu Euro Medium Term Note“ programu ( ďalej len „EMTN program“) s maximálnou hodnotou euro emisií v priebehu príslušného kalendárneho roka do 2 mld. EUR. Výhodou EMTN programu je možnosť veľmi rýchlo a bez vedľajších nákladov získať finančné prostriedky emisiou na zahraničných trhoch, a teda v prípade akejkoľvek neočakávanej finančnej potreby štátu, alebo turbulencií na domácom finančnom trhu mať k dispozícii alternatívny spôsob financovania potrieb štátu. EMTN program majú štandardne štáty EÚ 15 vydávajúce dlhopisy na európskom kapitálovom trhu a zo susedných krajín majú tento program Česká republika, Maďarsko a Poľsko.
Finančné prostriedky získané z vydania štátnych dlhopisov v roku 2006 sa použijú na krytie splátok istín štátneho dlhu v roku 2006 v súlade so štátnym rozpočtom na rok 2006.
Materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie, z toho dôvodu nie je vyhotovená doložka finančných, ekonomických, environmentálnych vplyvov, vplyvov na zamestnanosť a podnikateľské prostredie.

	Materiál bol predmetom medzirezortného pripomienkového konania a na rokovanie vlády SR sa predkladá bez rozporov.